กำไรบจ.ทั่วโลกดีกว่าคาด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

....บล.พัฒนสิน
ทีมกลยุทธ์ตลาดโลกของบริษัทหลักทรัพย์ (บล.) โนมูระ โบรกเกอร์ญี่ปุ่น ออกรายงานรายสัปดาห์เมื่อวันที่ 30 ก.ค. 2553 คาดว่าตลาดหุ้นทั่วโลกสัปดาห์นี้มีโอกาสปรับตัวขึ้นต่อเนื่อง เป็นผลจากรายงานกำไรไตรมาส 2 ปีนี้ส่วนใหญ่ออกมาดีกว่าคาดการณ์ เช่น การเปรียบเทียบรายงานกำไรบริษัทจดทะเบียน (บจ.) ดีเกินคาดต่อรายงานแย่อยู่ที่ 2.2 เท่า สูงกว่า 2 ไตรมาสที่ผ่านมา รายงานรายได้ บจ.ดีเกินคาดสูงถึง 2.1 เท่า สูงสุดตั้งแต่ไตรมาส 2 ปี 2551 เป็นต้นมา ส่งผลให้ราคาหุ้นที่รายงานกำไรดีกว่าคาดจะปรับตัวเหนือกว่าหุ้นที่รายงานกำไรต่ำกว่าคาดเฉลี่ย 2% เทียบกับวันที่ประกาศงบการเงิน ซึ่งถือว่าเป็นระดับสูงสุดตั้งแต่ 5 ไตรมาสที่ผ่านมา
การปรับประมาณการกำไรที่สูงขึ้น (จากเดิมคาดชะลอลง) จะเป็นปัจจัยสนับสนุนต่อการปรับตัวขึ้นของราคาหุ้นในสัปดาห์นี้ โดยเฉพาะในยุโรปที่ส่วนใหญ่รายงานกำไรดีกว่าคาด ขณะที่เอเชียแตกต่างกันไปตามประเทศ โดย บจ.ไทยเป็นอันดับ 2 รองจากเกาหลีใต้ ที่รายงานกำไรดีกว่าคาด โดยที่ออสเตรเลียแย่สุด 
ส่วนอุตสาหกรรมที่มีการปรับประมาณการกำไรเพิ่มขึ้นสูงสุดได้แก่ กลุ่มอุตสาหกรรมไอที และแย่สุดคือ กลุ่มสาธารณูปโภค
ทั้งนี้ โนมูระคงน้ำหนักการลงทุนมากกว่าตลาดสำหรับตลาดหุ้นเกิดใหม่ 16% เทียบมาตรฐาน 13% สหภาพยุโรปไม่รวมสหราชอาณาจักร (อังกฤษ เวลล์ สกอตแลนด์ 23% เทียบมาตรฐาน 18% เอเชีย ยกเว้นญี่ปุ่น 9% เทียบมาตรฐาน 8% และน้อยกว่าตลาดตลาดหุ้นอเมริกาเหนือ 35% เทียบมาตรฐาน 45% 
จับตาผลการดำเนินงานสัปดาห์นี้ของบริษัท แอดวานซ์ อินโฟร์ เซอร์วิส (ADVANC) บริษัท เคซีอี อีเลคโทรนิคส์ (KCE) และบริษัท แอล.พี.เอ็น.ดีเวลลอปเมนท์ (LPN) คาดการประกาศผลการดำเนินงานของ บจ. ที่ไม่ใช่กลุ่มสถาบันการเงินจะมีอิทธิพลต่อตลาดสูงสุด เพราะมีความเสี่ยงเพิ่มขึ้นของดัชนี 
ขณะที่ทุนต่างชาติประจำสัปดาห์ (ระหว่างวันที่ 2228 ก.ค.) พบว่าเม็ดเงินลงทุนมีการเคลื่อนย้ายสอดคล้องกับการปรับน้ำหนักล่าสุด โดยนักลงทุนสถาบันต่างชาติกลับมาซื้อสุทธิในตลาดหุ้นทั่วโลก 1 หมื่นล้านเหรียญสหรัฐ และ MSCI All World Index เพิ่มขึ้น 3.6% จากสัปดาห์ก่อนหน้า โดยตลาดหุ้นภูมิภาคที่มีแรงซื้อ ได้แก่เอเชียแปซิฟิก ยกเว้นญี่ปุ่นเพิ่มขึ้น 1,300 ล้านเหรียญสหรัฐ+ตลาดเกิดใหม่ในประเทศพัฒนาแล้ว เพิ่มขึ้น 239 ล้านเหรียญสหรัฐ ตลาดเกิดใหม่ในเอเชีย 136 ล้านเหรียญสหรัฐ ตลาดเกิดใหม่ทั่วโลก 1,700 ล้านเหรียญสหรัฐ ละตินอเมริกา 88 ล้านเหรียญสหรัฐ สหรัฐ 7,300 ล้านเหรียญสหรัฐ
สำหรับตลาดหุ้นไทย อินโดนีเซียและฟิลิปปินส์ มีแรงซื้อสุทธิรวมกัน 358 ล้านเหรียญสหรัฐ